‘ड्रग कॉरिडोर’ में बदला त्रिपुरा, 27 किमी की खुली फेंसिंग तस्करों का स्वर्ग
tripura election 2023 News: CM Manik Saha Smuggling In Bangladesh Border 16 फरवरी को त्रिपुरा में 60 सीटों के लिए विधानसभा चुनाव की वोटिंग है। 
तस्करी की वजह से 13 फरवरी को बांग्लादेश से सटी त्रिपुरा की सीमा सील कर दी गई।
‘त्रिपुरा को ड्रग्स कॉरिडोर बना दिया गया था। असम, म्यांमार और मिजोरम के रास्ते यहां से बांग्लादेश तस्करी की जाती थी। यहां गांजा उगाकर बांग्लादेश के रास्ते तस्करी की जाती। मैं CM बना, तो ये जानकर चौंक गया कि ड्रग कार्टेल ने त्रिपुरा को बांग्लादेश-म्यांमार से होने वाली तस्करी के लिए एक सुरक्षित कॉरिडोर में बदल दिया है।’ त्रिपुरा के CM माणिक साहा ने 12 फरवरी 2023 को ANI को दिए एक इंटरव्यू में ये सब कहा।
16 फरवरी को त्रिपुरा में 60 सीटों के लिए विधानसभा चुनाव की वोटिंग है। माणिक साहा के बयान के एक दिन बाद 13 फरवरी को बांग्लादेश से सटी त्रिपुरा की सीमा सील कर दी गई। इससे पहले 5 फरवरी को त्रिपुरा पुलिस ने अगरतला रेलवे स्टेशन से 12 बांग्लादेशी घुसपैठियों को पकड़ा, इनमें से 8 रोहिंग्या थे।
12 फरवरी को DRI (डायरेक्टोरेट ऑफ रेवेन्यू इंटेलिजेंस) की टीम ने पश्चिम बंगाल के सिलीगुड़ी से 24.4 किलो गोल्ड पकड़ा। ये गोल्ड भी बंगालदेश से त्रिपुरा आया और फिर असम के रास्ते पश्चिम बंगाल पहुंच रहा था। उधर, BSF जवानों का कहना है कि उन्हें गोली चलाने के आदेश नहीं हैं, सिर्फ डंडा फेंककर ही तस्करों को रोकने की कोशिश करते हैं।
बांग्लादेश से कोई पत्थर फेंके तो भारत में गिरे
इसी कथित ड्रग कॉरिडोर को नजदीक से देखने के लिए मैं त्रिपुरा की राजधानी अगरतला से करीब 24 किलोमीटर का सफर कर नबाद्वीप चंद्रा नगर यानी एन सी नगर पहुंचती हूं। ये त्रिपुरा का आखिरी दक्षिणी जिला सिपाहीजाला है और यहां के गांवों से बांग्लादेश सटा हुआ है।
सोनामुरा नगर पंचायत में पड़ने वाले इस गांव से बांग्लादेश के खेतों में काम कर रहे किसान और चारे की तलाश में घूम रहीं गाय साफ दिखाई दे रही थीं। अगर बांग्लादेश के इन खेतों से कोई निशाना साधकर पत्थर फेंके तो वो सीधा भारत में आकर गिरेगा।
मैं उस इलाके में थी, जिसका CM माणिक साहा जिक्र कर रहे थे। जो नशे के लिए इस्तेमाल होने वाली याबा टैबलेट (पार्टी ड्रग या भूलभुलैया), फेंसेडिल कफ सिरप, इसकफ सिरप, ब्राउन शुगर, हेरोइन, गांजा, गोल्ड, गाय और हथियारों की तस्करी के लिए ‘स्वर्ग द्वार’ कहा जाता है।
27 किलोमीटर के इलाके में चल रहा खेल 
सोर्स ने मुझे बताया- ‘त्रिपुरा, बांग्लादेश के साथ 856 किलोमीटर का बॉर्डर साझा करता है। 839 किलोमीटर के इलाके में फेंसिंग यानी लोहे के कंटीले तारों की दीवार बन चुकी है, लेकिन 27 किलोमीटर का इलाका वैसे ही है, जैसे एक खेत से दूसरे खेत के बीच मेड़ लगने पर होता है। बिल्कुल खुला।’
ऐसा नहीं है कि बॉर्डर का ये हिस्सा पूरी तरह खुला है। BSF के जवान इन इलाकों में तैनात रहते हैं। सोर्स बताता है- ‘जवान तो हैं, लेकिन वे भी इंसान ही हैं, दीवार तो नहीं।' मैं पूछती हूं, आखिर यह फेंसिंग हुई क्यों नहीं? 'कुछ मसले हैं। रेजिडेंशियल इलाका है। यहां रहने वाले लोग नहीं चाहते कि फेंसिंग हो। बाकी आप खुद समझदार हैं।'
सोर्स का इशारा साफ था कि ड्रग्स, जानवरों और गोल्ड की तस्करी का एक बड़ा पॉलिटिकल नेक्सस है, जो इस फेंसिंग के आड़े आ रहा है।'
पहचान बताकर जाना खतरनाक, बॉर्डर के लोग भी मिले हुए!
त्रिपुरा के दो जिले सिपाहीजाला के सोनामुरा बांग्लादेश के साथ 79.5 किलोमीटर बॉर्डर साझा करता है। इसमें से 9.43 किलोमीटर में फेंसिंग नहीं हुई है। इसी तरह दक्षिणी त्रिपुरा के बिलोनिया में 2 किलोमीटर, खोवाई और उत्तरी त्रिपुरा के लाफुंगा समेत कुछ इलाकों में फेंसिंग बाकी है।
इसी खुले बॉर्डर को ट्रैक करते हुए मैं अगरतला से 58 किलोमीटर दूर सोनामुरा पहुंची। यहां मौजूद लोकल सोर्स ने बताया- ‘सख्ती बहुत है। जाना मुश्किल होगा। जर्नलिस्ट की पहचान छिपाकर रखिएगा। यहां बाहर से आने वाले हर व्यक्ति पर पुलिस और तस्करों की नजर होती है।'
मैं पूछती हूं, यहां कोई बाहर से नहीं आता कभी? जवाब मिलता है- ‘आता है, गांव घूमकर वापस चला जाता है। बॉर्डर तक कोई नहीं जाता। ये इलाका तस्करी के लिए बदनाम है। इस इलाके में जितनी बड़ी कोठियां खड़ी हैं, उन सबके कोई न कोई पॉलिटिकल कनेक्शन हैं। गांव के लोग उनके लिए काम करते हैं। आपके यहां आने की खबर भी पहुंच चुकी होगी। अगर उन्हें पता चला कि आप तस्करी पर रिपोर्ट करने आई हैं तो वे हमला भी कर सकते हैं। इसलिए जहां से कहूंगा, वहां से लौटना पड़ेगा, जिद मत करिएगा।’ मैंने हां में सिर हिला दिया और फिर हम आगे बढ़ने लगे।
हमारी गाड़ी BSF पोस्ट के पास पहुंची ही थी कि मेरे सोर्स का फोन बजने लगा। वो बंगाली में बात कर रहे थे, तो मुझे कुछ समझ नहीं आया। मैंने पूछा तो वो बोले- ‘गांव के लोगों को पता चल गया है, आपके बारे में पूछ रहे थे।’
मैंने फिर पूछा, आपने क्या कहा? वो बोले- ‘मेरा भांजा दिल्ली में रहता है, उसकी जानने वाली हैं। बोल दिया त्रिपुरा घूमने आई हैं।’ वे कहकर चुप हो गए, लेकिन मेरा मन आशंकाओं से घिर गया, कहीं सच में इस इलाके में आना खतरनाक न साबित हो।
BSF पोस्ट पर दो महिला कॉन्स्टेबल तैनात
सोनामुरा नगर पंचायत के गांव नवीन चंद्र नगर की BSF पोस्ट पर पहुंचकर हमने अफसर से मिलने के लिए कहा। जवाब मिला- ‘साहब, तो बॉर्डर गए हैं।’ हमने भी बॉर्डर पर ही मुलाकात करने की ठानी और गाड़ी आगे बढ़ा दी।
करीब एक किलोमीटर बाद हमें एक चेक पोस्ट दिखी। यहां 2 महिला कॉन्स्टेबल तैनात थीं। मैंने पूछा- साहब यहां आने वाले थे, कहां हैं? जवाब मिला- ‘आने वाले होंगे, आप इंतजार कर लीजिए।’ सोर्स ने बताया कि चौकी से कुछ ही मीटर दूर बांग्लादेश बॉर्डर था। दूर से आधा खुला और आधा फेंसिंग वाला रास्ता दिख रहा था।
मैंने मोबाइल निकालकर फोटो-वीडियो लेना चाहा तो लड़कियों ने रोक दिया। कहा- ‘इंटरनेशनल बॉर्डर है, बिना इजाजत के नहीं ले सकते।’ मैंने फोन जेब में रख लिया। उनमें से एक ने कहा- ‘ये सफेद पिलर से आगे सब बांग्लादेश है।’ वे खुली फेंसिंग पर कुछ भी कहने से बचती रहीं।
मैंने पूछा साहब कहां हैं? वे बोलीं- इलेक्शन हैं। आजकल तो कोई न कोई आ ही रहा है।’ मैंने फिर पूछा- साहब तो शायद लेट हों, आप हमारे फोन रख लो, हम थोड़ा पास से बॉर्डर देखना चाहते हैं।
एक कॉन्स्टेबल ने खेत में बनी BSF पोस्ट पर फोन किया। एक जवान आया और हमें खेत की मेड़ के रास्ते बॉर्डर के करीब ले जाने लगा। जहां मैं पहुंची, वहां से बांग्लादेश कुछ ही कदम दूर था। मैंने पूछा, क्या नजर आ रहा किसान भारत का है? जवाब मिला 'हां, फेंसिंग के बाद 200 मीटर तक का एरिया हमारा है।’
वहां फेंसिंग खुली थी, मैंने पूछा- ये अधूरी क्यों है? जवाब मिला- ‘काम शुरू हुआ था, लेकिन फिर बंद करवा दिया गया।’ हालांकि बंद क्यों हुआ, इसका साफ-साफ जवाब देने से जवान बचता रहा।
बंदूक चलाने का आदेश नहीं, डंडा फेंककर मारते हैं
मैं सिपाही से तस्करी के बारे में पूछती हूं, जवाब मिलता है- 'हां, वो लोग भागकर बॉर्डर पार कर लेते हैं। हमें बंदूक चलाने का आदेश नहीं है। डंडा फेंककर मारते हैं या फिर भागकर पकड़ते हैं।'
मैं पूछती हूं, आपके सामने से ही निकल जाते हैं? वो निराशा से कहते हैं- 'मैडम हम यहां दो लोग हैं। कभी चौकी पर बुला लिया जाता है। अकेले जवान को देखकर गांव के कई लोग बहाने से घेर लेते हैं। गाय-भैंस खोने का बहाना करते हैं, इसी बीच तस्कर निकल जाता है। हमें दिखा भी तो डंडा ही चला सकते हैं। वह बॉर्डर पार कर गया तो हम कुछ नहीं कर सकते।'
मैंने पूछा- यहां किस-किस चीज की तस्करी होती है? जवाब मिला- ‘घर का सामान, क्रीम, कैडबरी। नशे में याबा टेबलेट, फेंसेडिल और दूसरे ड्रग्स। गाय-बैल-भैंस की भी होती है।’ इसी बीच दूसरा जवान आ गया, उसे देखकर पहला जवान चुप हो गया। उसने बार-बार जोर देकर कहा कि सिर्फ घरेलू सामानों की ही तस्करी होती है, वो भी थोड़ी-बहुत मात्रा में।
BSF अफसर ने भड़कते हुए कहा- चुनाव हैं, आप जाइए यहां से
इसी बीच इलाके में तैनात BSF अफसर आ गए। जवान दौड़ता हुआ आया और कहा कि आपको बुला रहे हैं। अफसर ने सख्ती दिखाते हुए मुझसे पूछा- आप लोगों को किसने भेजा है? मैंने कहा- 'रिसर्च कर रही हूं। तो बस देखने आ गई।’ अफसर ने मुझे तो कुछ नहीं कहा, लेकिन दोनों महिला सिपाहियों को डांट लगाते हुए पूछा- ‘आपने जाने कैसे दिया इन्हें?’
अफसर मेरी तरफ मुड़ा और कहा- ‘आप अपना फोन चेक कराइए।’ मैं एक फोन से शूट कर रही थी, इसलिए मैंने बैग से निकालकर दूसरा फोन बढ़ा दिया। इसी बीच अफसर का फोन बजा। फोन रखते हुए वे बोले- ‘हमें धर्मानगर के तोई बंदल गांव जाना है, चुनाव की वजह से ये सेंसिटिव जोन है। आप लोग यहां से निकलिए।’
हमारी वजह से उन दोनों महिला सिपाहियों को डांट खानी पड़ी, हमारे जाने तक वो भी हमें गुस्से में घूरती रहीं।
फेंसिंग न होना, कम ऊंचाई की फेंसिंग दोनों ही दिक्कत हैं
BSF अफसर से डांट खाकर हम सोनामुरा थाने में पहुंचे। तस्करी का नाम सुनकर थाना इंचार्ज भी बात करने से झिझकने लगे। वे पुलिस की उपलब्धियां गिनाने लगे- ‘सिर्फ 2022 के दिसंबर में हमने 6000 से ज्यादा याबा टैबलेट पकड़ी हैं।’ वे फेंसिडिल और इसकफ के भी आंकड़े बताने लगे।
मैंने पूछा- फेंसिंग का छूटना लूपहोल नहीं है? उन्होंने हिचकते हुए कहा- 'थोड़ा तो है ही।' अब तक हुई क्यों नहीं- 'पता नहीं।' हम चलने के लिए जैसे ही उठे, उन्होंने कहा- 'एक बात और बॉर्डर पर जो फेंसिंग है, वो भी 6 फीट के आसपास है। इससे भी दिक्कत होती है।
मैंने फिर पूछा- क्या इतनी सेंसिटिव जगह के लिए इतनी कम लंबी फेंसिंग ठीक है? जवाब मिला- ‘अगर फेंसिंग इसकी दोगुनी लंबाई की होती, तो इधर से उधर और उधर से इधर सामान फेंकना आसान नहीं होता।'
200 मीटर का जीरो जोन तस्करों का मददगार
हमने पड़ताल की तो मालूम चला कि बांग्लादेश ने अपने बॉर्डर पर कहीं भी फेंसिंग नहीं कराई है। भारत ने फेंसिंग 200 मीटर पीछे से कराई है। यानी भारत का 200 मीटर का इलाका फेंसिंग के बाहर है। वहां वे किसान रोज जाते हैं, जिनके खेत हैं। 856 किलोमीटर की लंबाई में 200 मीटर की चौड़ाई वाला इलाका बिल्कुल खुला है। वहां बांग्लादेश के खेतों की मेड़ लगती है।
मेरे सोर्स के मुताबिक, ये 200 मीटर भी वो ग्रे एरिया है, जो तस्करी में काफी मददगार है। जो किसान रोज जाते हैं, उनकी चेकिंग होती है। लेकिन, कितनी ही चेकिंग करें, जब रोज जाना-आना है तो ये काफी मुश्किल हो जाता है। मैं जब बॉर्डर पर थी, तो मैंने भी किसानों को बिना चेकिंग के फेंसिग के उस पार आते-जाते देखा। जवानों और किसानों में जान-पहचान हो जाती है, फिर चेकिंग भी ढीली पड़ जाती है। इसी का फायदा तस्कर उठाते हैं।
सोनामुरा के पुलिस अधिकारी ने हमें तस्करी का पूरा मॉडल समझाया…
दूसरे राज्यों में जाता है तस्करी का सामान
अगरतला के एक टॉप अधिकारी ने हमें बताया कि बॉर्डर पार करने के बाद ड्रग्स, गोल्ड या दूसरा सामान दूसरे राज्यों तक पहुंचाया जाता है। उन्होंने इसके तरीके भी बताए-
पुलिस और BSF को पता होने के बावजूद बांग्लादेश बॉर्डर पर तस्करी नहीं रुक रही है, इसी पर एक सवाल...
2021 में बांग्लादेश में दुर्गा पूजा पंडालों पर हमले के बाद त्रिपुरा में मस्जिदों पर हमले हुए थे। डेढ़ साल बाद ये मुद्दा बिल्कुल शांत है। पढ़िए ये ग्राउंड रिपोर्ट...
जली मस्जिदें चुनावी मुद्दा नहीं, आरोपी बेल पर; मुस्लिम बोले- बड़ों ने चुप रहने को कहा
त्रिपुरा की राजधानी अगरतला से करीब 55 किलोमीटर दूर गोमती जिले के काकराबन गांव के दरगाह बाजार में अब एक नई मस्जिद खड़ी है। इससे बस 5 फीट दूरी पर ही 19 अक्टूबर 2021 को एक पुरानी मस्जिद को जला दिया गया था। जली हुई मस्जिद को याद करने वाला कोई नहीं। मामले में सभी आरोपी बेल पर बाहर आ चुके हैं। मस्जिद की देखभाल करने वाले भी चुप है, कहते हैं कि ऊपर के लोगों ने बोलने से मना किया है।
पढ़ें पूरी खबर...